Polisieman in hof na hy glo vriendin doodskietArgieffoto ter illustrasie: SAPD ŉ 41-jarige polisiekonstabel het Dinsdag in die Pretoria-landdroshof verskyn in verband met die dood van sy vriendin. Lekwatsipa Evans Masemola is in hegtenis geneem nadat hy glo Sondagaand sy 35-jarige vriendin by die polisie-barakke in die Pretoriase Moot doodgeskiet het. Masemola, ŉ konstabel van die blitspatrollie in Midrand, het sy vriendin glo daarvan beskuldig dat sy ŉ liefdesverhouding met een van sy kollegas aangeknoop het, terwyl hulle nog in ŉ verhouding was. Sontaga Seisa, woordvoerder van die onafhanklike polisie-ondersoekdirektoraat (Opod), het gesê Masemola het glo verskeie skote op sy vriendin afgevuur. Sy is op die toneel dood verklaar. ŉ Moordsaak word deur Opod ondersoek. Die saak teen Masemola is tot volgende week Dinsdag uitgestel wanneer hy na verwagting om borgtog sal aansoek doen. Hy bly in aanhouding.